สังคมข่าวหุ้น
ตลาดหุ้นและคริปโตร่วงหนัก SET ปิดที่ 1,640 จุด ลดลง 12.19 จุด ก่อนเฟดประชุมวันนี้ กูรูมองดอกเบี้ยขาขึ้นปีนี้ คาดเฟดขึ้น 4 ครั้ง พร้อมลดคิวอี
ตลาดหุ้นและคริปโตร่วงหนัก SET ปิดที่ 1,640 จุด ลดลง 12.19 จุด ก่อนเฟดประชุมวันนี้ กูรูมองดอกเบี้ยขาขึ้นปีนี้ คาดเฟดขึ้น 4 ครั้ง พร้อมลดคิวอี
25 ม.ค. 2565

หุ้นร่วงรับดอกขาขึ้น
ตลาดหุ้นและคริปโตร่วงหนัก SET ปิดที่ 1,640 จุด ลดลง 12.19 จุด ก่อนเฟดประชุมวันนี้ กูรูมองดอกเบี้ยขาขึ้นปีนี้ คาดเฟดขึ้น 4 ครั้ง พร้อมลดคิวอี หมดยุคดอกถูก นักลงทุนหนีเข้าตลาดเงินชั่วคราว ขณะที่ราคาบิตคอยน์รูดหนักเช่นกัน ส่วนการเมืองในประเทศไทยกลายเป็นปัจจัยเสี่ยงใหม่เข้ามาในตลาดหุ้น แนวรับ 1,630 จุด แนวต้าน 1,650 จุด
ศุภกฤษฎ์ บุญสาตร์ นายกสมาคมสินทรัพย์ดิจิทัลไทย วอนทุกฝ่ายที่เกี่ยวข้อง ช่วยตอบแบบสอบถาม ภาษีคริปโตเคอเรนซี ภายในวันที่ 26 ม.ค.นี้ หลังจากกรมสรรพากรเรียกผู้มีส่วนได้ส่วนเสียมาหารือกันสัปดาห์ก่อน เพื่อหาข้อสรุปก่อนนำไปเป็นแนวทางจัดเก็บภาษี 15%
ล่าสุดพล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มีข้อสั่งการก่อนการประชุมคณะรัฐมนตรีวานนี้ให้หน่วยงานที่เกี่ยวข้อง โดยเฉพาะกระทรวงการคลัง ไปศึกษาข้อมูลการซื้อขายตลาดคริปโตเคอเรนซี เตรียมมาตรการดูแลป้องกันความเสียหาย และผลกระทบที่อาจจะมีต่อคนจำนวนมาก
บมจ.กัลฟ์ เอ็นเนอร์จี ดีเวลลอปเมนท์ (GULF) เผยบริษัท กัลฟ์ รีนิวเอเบิล เอ็นเนอร์จี จำกัด (Gulf Renewable Energy) ซึ่งเป็นบริษัทย่อยที่ GULF ถือหุ้น 100% ได้ลงนามสัญญาซื้อขายหุ้นกับนักธุรกิจท้องถิ่น เพื่อเข้าซื้อหุ้นในสัดส่วน 99.99% ของบริษัท ออล เวสท์ ทู เอ็นเนอร์จี จำกัด (ALL WTE) ซึ่งถือหุ้นในสัดส่วน 99.99% ในบริษัท เชียงใหม่ เวสท์ ทู เอ็นเนอร์จี จำกัด (CM WTE) ซึ่งได้สิทธิจากองค์การบริหารส่วนจังหวัดเชียงใหม่ (อบจ.เชียงใหม่) ในการบริหารจัดการระบบจัดการขยะมูลฝอย
สุรชัย เชษฐโชติศักดิ์ ประธานเจ้าหน้าที่บริหาร บมจ.อาร์เอส (RS) ประกาศแผนกลยุทธ์ปี 2565 ปักธงก้าวต่อ Popcoin ในฐานะ Infrastructure เพื่อยกระดับโมเดล Entertainmerce ให้แข็งแกร่งขึ้นในหลากหลายมิติ ทั้งการสร้าง Seamless Customer Experience และการมี Seamless Big Data พร้อมเผย 4 กลยุทธ์หลักสร้างการเติบโตที่ใช้เทคโนโลยีบล็อกเชนเป็นตัวขับเคลื่อน และกุญแจสำคัญที่จะนำพาทุกธุรกิจในเครือพุ่งทะยานไปสู่เป้าหมาย 5.1 พันล้านบาทในปีนี้
ไตรเตชะ ตั้งมติธรรม กรรมการผู้จัดการ บมจ.ศุภาลัย (SPALI) ตั้งเป้าหมายยอดขายในปี 2565 ไว้ที่ 2.8 หมื่นล้านบาท และตั้งเป้ารายได้ 2.9 หมื่นล้านบาท (เฉพาะยอดขายในประเทศไทย) จากปีก่อนที่ทำยอดขายได้ 2.4 หมื่นล้านบาท พร้อมวางแผนเปิดตัวโครงการใหม่ 34 โครงการ แบ่งเป็น โครงการแนวราบ 31 โครงการ และโครงการคอนโดมิเนียม 3 โครงการ มูลค่าโครงการรวม 4 หมื่นล้านบาท และวางงบซื้อที่ดินในปี 65 ไว้ที่ 8 พันล้านบาท
สมพล ธนาดำรงศักดิ์ กรรมการผู้จัดการ บริษัท ฟอร์จูน พาร์ท อินดัสตรี้ จำกัด (มหาชน) หรือ FPI โชว์แผนปีเสือทอง โตแรงทุกมิติ ผลจากอุตสาหกรรมส่งออกชิ้นส่วนรถยนต์แนวโน้มดีต่อเนื่อง ขณะที่บริษัทย่อยในอินเดียฟื้นตัวคึกคัก ออเดอร์ไหลเข้าเท่าตัว ตั้งเป้าปี 2565 รายได้เติบโต 10% ยังคงทำสถิติสูงสุดเป็นประวัติการณ์ เน้นกลยุทธ์สร้างมาร์จิ้นเพิ่ม เตรียมยื่นประมูลงานใหม่อีก 300-400 ล้านบาท หวังได้งาน 50% หนุน Backlog มีโอกาสทะลุ 1,000 ล้านบาท จากปัจจุบัน 800 ล้านบาท
คอนเซ็ปต์เรือธงธุรกิจธนบดีของ “ธนาคารทิสโก้” ในปีนี้ ชูแผนเกษียณ “Megatrends Retirement Planning” พลิกโฉมการวางแผนเกษียณแบบเดิม เพื่อรับเทรนด์สังคมสูงวัย และทันกระแสโลกที่เปลี่ยนไป ด้วยการคัดกองทุนเมกะเทรนด์หลากหลาย บลจ. เพื่อสร้างความมั่งคั่ง ผสานกับประกันสุขภาพ ประกันโรคร้ายแรง และประกันบำนาญตัวท็อป เน้นสร้างผลประโยชน์ในขณะดำรงชีวิตหรือ Living Benefit
DMT เดินหน้าโครงการเพื่อสังคม ล่าสุด ธานินทร์ พานิชชีวะ บอสใหญ่ DMT ส่งทีมซ่อมบำรุงไปติดตั้งป้ายสัญญาณจากพลังงานแสงอาทิตย์ให้กับ ร.ร.วัดมงคลรัตน์ อ.ลำลูกกา จ.ปทุมธานี หวังผลเพื่อลดอุบัติเหตุบริเวณร.ร. และสนับสนุนให้เกิดการขับขี่อย่างระมัดระวัง สร้างความปลอดภัยแก่ครู นักเรียน ผู้ปกครอง และประชาชนในเขตชุมชน อีกทั้งยังฝากประชาสัมพันธ์ไปยังหน่วยงานรัฐ วัด หรือมูลนิธิ ที่ต้องการให้ DMT ไปติดตั้งป้ายสัญญาณดังกล่าว สามารถแจ้งความประสงค์มาได้ที่ส่วนงานสื่อสารองค์กร บมจ.ทางยกระดับดอนเมือง โทร.02-792-6522 ถึง 26 พร้อมลุยทุกที่